Informácie zhromaždené zo systémov zaistenia kvality sú veľmi nápomocné pri meraní účinnosti nových pravidiel auditu na ochranu investorov aj na verejný dohľad. S cieľom zaistiť konzistentnosť a porovnateľnosť sa rozhodujúcou v tejto oblasti stane spoločná metodika a dohľad. Mohlo by sa urobiť viac napríklad na podporu budúceho zblíženia týkajúceho sa spoločných ukazovateľov a terminológie pre zistenia a nedostatky. Nezistili sa žiadne veľké riziká. V každom prípade je na úplné posúdenie veľkých rizík určite príliš skoro, keďže údaje boli zhromaždené na základe právomocí poskytnutých v predchádzajúcom právnom rámci vnútroštátnym orgánom zodpovedným za dohľad nad auditom.

V ďalšej spoločnej správe by sa evidentne malo analyzovať, či tri najčastejšie problémy zistené v tejto správe (nedostatky systémov vnútornej kontroly kvality, nezdokumentovanie niektorých aspektov zákazky auditu a nedostatočné audítorské dôkazy) sú rizikom, ktoré by sa štrukturálne opakovalo. V ďalšej spoločnej správe bude predovšetkým potrebné zhodnotiť, aké môžu byť potenciálne následky nielen pre osobitné subjekty verejného záujmu, ale aj pre celý trh.

Reformou auditu sa posilnila úloha aj právomoci výborov pre audit, pretože sú nevyhnutné na to, aby novým pravidlám auditu dali skutočnú silu. Analýza však ukazuje, že väčšina vnútroštátnych orgánov zodpovedných za dohľad nad auditom má veľmi malé skúsenosti s monitorovaním aktivít a činností výborov pre audit. Na prekonanie tohto problému by vnútroštátne orgány zodpovedné za dohľad nad auditom mali mať vhodné nástroje na hodnotenie činností výborov pre audit a dostávať informácie, ktoré potrebujú na monitorovanie toho, ako výbory pre audit dodržiavajú nové pravidlá. Členovia výboru pre audit by si mali byť vedomí svojich nových zodpovedností a významnejšej úlohy. V tomto štádiu je rozhodujúce zapájanie výborov pre audit a zvyšovanie informovanosti. Uvedené by nemalo nevyhnutne priniesť nové vymedzenie alebo zmenu vnútroštátnych rámcov týkajúcich sa riadenia a spravovania spoločností alebo dozorného poslania vnútroštátnych orgánov zodpovedných za dohľad nad auditom. Každý vnútroštátny orgán by sa mohol slobodne rozhodnúť o najlepšom prístupe a najvhodnejších nástrojoch na hodnotenie činnosti výborov pre audit. Súčasné skúsenosti ukazujú, že spolupráca a dialóg sú užitočnými a účinnými nástrojmi. Niektoré vnútroštátne orgány zodpovedné za dohľad nad auditom sa už začali stretávať s výbormi pre audit (a dokonca poskytli usmernenia) s cieľom oboznamovať ich s novým rámcom a ich dodatočnými povinnosťami. Je však evidentné, že zostáva urobiť ešte veľký kus práce. Komisia by mohla priamo zohrať úlohu pri podpore dialógu a pri zapájaní výborov pre audit s cieľom lepšie pochopiť ich skúsenosti s vykonávaním reformy auditu.

Táto prvá správa Komisie bude určite slúžiť ako základný scenár pre budúce správy. Okrem toho budú potrebné riešenia niektorých obmedzení načrtnutých v úvodnej časti. Niektoré z týchto obmedzení sa budú riešiť po nadobudnutí účinnosti nových pravidiel auditu. Platí to v prípade prístupu k údajom a ich dostupnosti, keďže novým právnym rámcom sa pre vnútroštátne orgány zodpovedné za dohľad nad auditom a Komisiu zabezpečujú nové zdroje informácií a nástroje. Bude však potrebné urobiť viac, ak sa má dosiahnuť pokrok v oblastiach, ako sú spoločná terminológia a zblíženie týkajúce sa referenčných období a metodík pre zhromažďovanie údajov. Aby sa pokročilo v oblasti zbližovania, Komisia začne pracovať na preskúmaní súčasných ukazovateľov v úzkej spolupráci s vnútroštátnymi orgánmi zodpovednými za dohľad nad auditom, a najmä s podskupinou Výboru európskych orgánov pre dohľad nad výkonom auditu zameranou na monitorovanie trhu. Je to obzvlášť dôležité z hľadiska niektorých ustanovení pridaných do nových pravidiel auditu, ako sú rotačné obdobia, zákaz určitých neaudítorských služieb a nová úloha pre výbory pre audit. V budúcich správach sa Komisia pozrie aj na tieto nové pravidlá, aby zmerala úroveň hospodárskej súťaže na trhu štatutárnych auditov subjektov verejného záujmu a aby posúdila úplný vplyv nového regulačného rámca.

Komisia bude naďalej monitorovať vývoj na trhu na poskytovanie služieb štatutárnych auditov subjektom verejného záujmu v EÚ. Je pripravená spolupracovať s členskými štátmi, aby zabezpečila čo najúčinnejšie splnenie požiadaviek v článku 27 nariadenia.